b'\n_START_ARTICLE_\nUpseeri\n_START_PARAGRAPH_\nUpseeri on armeijan tai muun sotilaallisesti organisoituneen j\xc3\xa4rjest\xc3\xb6n p\xc3\xa4\xc3\xa4llyst\xc3\xb6\xc3\xb6n kuuluva johtaja. Suomen Puolustusvoimissa upseerien sotilasarvoja ovat v\xc3\xa4nrikki/aliluutnantti ja t\xc3\xa4t\xc3\xa4 ylemm\xc3\xa4t sotilasarvot aina kenraaliin/amiraaliin asti. Upseerit voidaan lis\xc3\xa4ksi jakaa nuorempiin upseereihin v\xc3\xa4nrikist\xc3\xa4 kapteeniin asti, esiupseereihin majurista everstiin asti sek\xc3\xa4 kenraaleihin. N\xc3\xa4iden luokkien lis\xc3\xa4ksi on olemassa historiallinen yliluutnantin ja kapteenin sis\xc3\xa4lt\xc3\xa4v\xc3\xa4 yliupseerin k\xc3\xa4site. Joskus nuorempia upseereita kutsutaan my\xc3\xb6s komppaniaupseereiksi._NEWLINE_Suomessa on t\xc3\xa4ll\xc3\xa4 hetkell\xc3\xa4 nelj\xc3\xa4nlaisia upseereita._NEWLINE_Ensinn\xc3\xa4kin Maanpuolustuskorkeakoulussa, Kadettikoulussa (perustutkinto-osasto)upseerin korkeakoulututkinnon, sotatieteiden kandidaatin ja maisterin tutkinnon suorittaneet ns. aktiivi- tai kadettiupseerit._NEWLINE_Toiseksi erikoisupseerit, jotka ovat saaneet reserviupseerin koulutuksen ja suorittaneet siviiliss\xc3\xa4 korkeakoulututkinnon ja saavat puolustusvoimissa tarvittavaa t\xc3\xa4ydennyskoulutusta._NEWLINE_Kolmanneksi Opistoupseerit (entiset toimiupseerit), jotka ovat suorittaneet opistotason tutkinnon P\xc3\xa4\xc3\xa4llyst\xc3\xb6opistossa tai Maanpuolustusopistossa._NEWLINE_Nelj\xc3\xa4nneksi reserviupseerit, jotka ovat saaneet varusmiespalveluksen aikana reserviupseerin koulutuksen._NEWLINE_Itsen\xc3\xa4isyyden alkuaikoina oli paljon eritaustaisia upseeriryhmi\xc3\xa4: Vanhan Suomen v\xc3\xa4en upseerit, Ven\xc3\xa4j\xc3\xa4n armeijan upseerit, kadettiupseerit, reservin upseerit, j\xc3\xa4\xc3\xa4k\xc3\xa4riupseerit ja muut Saksassa tai muissa l\xc3\xa4nsimaissa koulutuksensa saaneet upseerit.\n_START_SECTION_\nAsema\n_START_PARAGRAPH_\nUpseerin teht\xc3\xa4v\xc3\xa4 on johtaa hallinnon asettamien teht\xc3\xa4vien toteuttamista. Upseerilla on toimivalta p\xc3\xa4\xc3\xa4tt\xc3\xa4\xc3\xa4 mm. sotilaallisten voimakeinojen k\xc3\xa4yt\xc3\xb6st\xc3\xa4 teht\xc3\xa4vien suorittamiseksi._NEWLINE_Upseerit koulutetaan johtajiksi, p\xc3\xa4\xc3\xa4llik\xc3\xb6iksi ja komentajaksi. Teht\xc3\xa4viin harjaannutaan normaali- ja poikkeusolojen esimiesteht\xc3\xa4viss\xc3\xa4 eri toimialoilla paikallisella, alueellisella ja valtakunnallisella tasolla. Ylempiin upseerin teht\xc3\xa4viin edellytet\xc3\xa4\xc3\xa4n kokemusta kansainv\xc3\xa4list\xc3\xa4 teht\xc3\xa4vist\xc3\xa4._NEWLINE_Sotilasorganisaatiossa upseerit k\xc3\xa4ytt\xc3\xa4v\xc3\xa4t ylint\xc3\xa4 k\xc3\xa4skyvaltaa ja heid\xc3\xa4n k\xc3\xa4skyj\xc3\xa4\xc3\xa4n toteuttavat aliupseerit ja miehist\xc3\xb6. _NEWLINE_Upseerit ovat aina aliupseerien esimiehi\xc3\xa4 ja aliupseerit miehist\xc3\xb6n esimiehi\xc3\xa4.\n_START_SECTION_\nKoulutus\n_START_PARAGRAPH_\nTavallisesti upseerit opiskelevat sotatieteit\xc3\xa4 korkeakouluissa tai sotilasakatemioissa. Pitk\xc3\xa4st\xc3\xa4 koulutuksesta johtuen upseereilta edellytet\xc3\xa4\xc3\xa4n sitoumusta palvella armeijassa. Erikoisupseerit ovat saaneet koulutuksensa p\xc3\xa4\xc3\xa4osin siviiliss\xc3\xa4 ja ty\xc3\xb6skentelev\xc3\xa4t koulutustaan vastaavissa teht\xc3\xa4viss\xc3\xa4._NEWLINE_Suomen puolustusvoimien ja Rajavartiolaitoksen upseerien koulutuksesta vastaa Maanpuolustuskorkeakoulu, jossa voi suorittaa perustutkintoina sotatieteiden kandidaatin ja maisterin tutkinnot sek\xc3\xa4 jatkotutkintoina yleisesikuntaupseerin ja tohtorin tutkinnot. Sotatieteiden kandidaattitutkinnon suoritus kest\xc3\xa4\xc3\xa4 noin kolme vuotta ja se antaa kelpoisuuden nuoremman upseerin m\xc3\xa4\xc3\xa4r\xc3\xa4aikaiseen virkaan. T\xc3\xa4m\xc3\xa4n j\xc3\xa4lkeen seuraa ty\xc3\xb6el\xc3\xa4m\xc3\xa4jakso nuoremman upseerin virassa luutnantin sotilasarvossa, joka kest\xc3\xa4\xc3\xa4 noin nelj\xc3\xa4 vuotta. Ty\xc3\xb6el\xc3\xa4m\xc3\xa4jakson j\xc3\xa4lkeen seuraa sotatieteiden maisterin opinnot yliluutnantin sotilasarvossa. Sotatieteiden maisterit ylennet\xc3\xa4\xc3\xa4n kapteeneiksi/kapteeniluutnanteiksi._NEWLINE_Vuosina 2001\xe2\x80\x932006 oli mahdollista suorittaa Maanpuolustuskorkeakoulussa my\xc3\xb6s ensimm\xc3\xa4isen vuoden opinnot, joiden suorittaminen antoi kelpoisuuden reserviupseerin m\xc3\xa4\xc3\xa4r\xc3\xa4aikaiseen virkaan. Kyseinen koulutus eriytettiin muusta upseerikoulutuksesta omaksi kokonaisuudekseen, joka eroaa rakenteeltaan ensimm\xc3\xa4isen vuoden opinnoista kadettikurssilla. Opinnot suorittaneet palvelevat joukko-osastoissa v\xc3\xa4nrikkein\xc3\xa4._NEWLINE_Aiemmin upseerin tutkinto suoritettiin kolmessa vuodessa. Upseerin tutkinnon j\xc3\xa4lkeen seuraavan tason teht\xc3\xa4viin antoi valmiudet kapteenikurssi ja edelleen esiupseerin teht\xc3\xa4viin esiupseerikurssi ja yleisesikuntaupseerin teht\xc3\xa4viin Sotakorkeakoulussa suoritettava yleisesikuntaupseerin tutkinto. _NEWLINE_Nyky\xc3\xa4\xc3\xa4n upseeri komennetaan noin kymmenen vuoden palveluksen j\xc3\xa4lkeen esiupseerikurssille Maanpuolustuskorkeakouluun. Yleisesikuntaupseerin tutkintoon haetaan erillisill\xc3\xa4 p\xc3\xa4\xc3\xa4sykokeilla. T\xc3\xa4m\xc3\xa4 on edellytyksen\xc3\xa4 everstiluutnanttia korkeampiin sotilasarvoihin etenemiseen. Korkeimpiin teht\xc3\xa4viin suunnitellut upseerit suorittavat ylemm\xc3\xa4n p\xc3\xa4\xc3\xa4llyst\xc3\xb6n kurssin ja ylimm\xc3\xa4n johdon kurssin, jotka valmistavat puolustushaarojen ja valtakunnallisen tason komentajateht\xc3\xa4viin. Yleisesikuntaupseerin tutkintoon ja ylemm\xc3\xa4n johdon kursseille valitaan my\xc3\xb6s erikoisupseereita teht\xc3\xa4v\xc3\xa4ns\xc3\xa4 perusteella._NEWLINE_Maanpuolustuskorkeakoulussa voi suorittaa sotatieteiden tohtorin tutkinnon._NEWLINE_Puolustusvoimat kouluttaa varusmiehist\xc3\xa4 noin 10\xc2\xa0% reserviupseereiksi. He vastaavat sodan aikana nuoremman upseerin teht\xc3\xa4vist\xc3\xa4 perusyksik\xc3\xb6iss\xc3\xa4 sek\xc3\xa4 esikunnissa. N\xc3\xa4iden upseerien koulutus tapahtuu Reserviupseerikoulussa sek\xc3\xa4 erillisill\xc3\xa4 reserviupseerikursseilla. T\xc3\xa4ydennyskoulutus tapahtuu kertausharjoituksissa. Tietojaan ja taitojaan voi syvent\xc3\xa4\xc3\xa4 my\xc3\xb6s Maanpuolustuskoulutusyhdistyksen ja Reserviupseeriliiton j\xc3\xa4rjest\xc3\xa4mill\xc3\xa4 kursseilla. Vanhemmat reserviupseerit voidaan ylent\xc3\xa4\xc3\xa4 everstiluutnantin arvoon poikkeusolojen teht\xc3\xa4v\xc3\xa4n ja osaamisen perusteella.'